F’konferenza tal-aħbarijiet quddiem l-uffiċju tal-Awtorita tal-Ambjent u l-Ippjanar, il-kelliem tal-Oppozizzjoni għall-ippjanar u simplifikazzjoni Ryan Callus qal li talab lill-uffiċju tal-Ombudsman jinvestiga dak li qed jiddeskrivi bħala allegat ksur tal-liġi fl-applikazzjoni għall-iżvilupp fil-propjetà tar-raġel tal-Ministru Helena Dalli. L-Inġinier Callus qal li mindu kienu żvelati rapporti dwar il-każ fil-media, il-file tal-applikazzjoni għosfor mis-sistema tal-MEPA/ Qal li dan jikser il-konvenzjoni AARUS li tagħti liċ-ċittadini id-dritt li jkollhom l-aċċess ħieles għall-informazzjoni. Huwa allega li l-MEPA qed taħbi biex tipproteġi lill-Ministru Dalli. Il-kelliem nazzjonalista qal li l-ministru Dalli għandha terfa’ r-responsabbilità politika u ġġorr il-piż tal-allegazzjonijiet assoċjati ma’ dan il-każ li qal jikser il-wegħdiet kollha ta’ trasparenza u kontabilità li kienu is-sisien tal-manifest elettorali tal-Partit Laburista. Il-MEPA tiċħad li għosfor il-file ta’ “Dalli” Intant fi stqarrija l-Awtorità tal-Ambjent u l-Ippjanar (MEPA) caħdet kategorikament l-allegazzjonijiet li għamel il-kelliem tal-Oppożizzjoni Ryan Callus. Il-MEPA qalet li l-file PA03103/12 tas-Sur Patrick Dalli biex jissanzjoni illegalitajiet f’farmhouse fiż-Żejtu qatt ma għebu minn fuq il-website tal-Awtortià. Il-MEPA qalet li minbarra l-file online, iżżomm kopja stampata tal-pjani, dokumentazzjoni u minuti kollha ta’ kull applikazzjoni u li s-sistema diġitali tal-Awtorità tagħmel back-up awtomatiku kuljum biex ikun assigurat li ma jintilef l-ebda file. L-Awtorità ġibdet l-attenzjoni tal-Inġinier Ryan Callus biex qabel jagħmel ċerti allegazzjonijiet, bħala membru tal-board tal-MEPA huwa għandu l-faċilità li jiċċekkja u jindirizza l-mistoqsijiet li jkollu f’forum addattat.